# Clara Peeters

Clara Peeters (Anvers, 1594 - c. 1657) fou una pintora flamenca especialitzada en el gènere de la natura morta, en particular autora d'escenes de desdejuni i florals, en les quals objectes preciosos de metall o ceràmica s'acumulen aparentment desordenats al costat de flors, fruits i peces de pesca o caça creant un conjunt multicolor.

## Biografia

Una biografia mal coneguda la suposa filla de Jan Peeters i nascuda a Anvers, on consta el seu bateig a l'església de Santa Walpurgis el 15 de maig de 1594. Artista precoç, la seva primera obra coneguda es data el 1607 (Bodegó de galetes, La Haia, galeria Hoogsteder) quan tenia catorze anys. Es desconeix tot el que fa a la seva formació, encara que el seu estil mostra concomitàncies amb l'obra d'Osias Beert. S'ha suposat que havia fet estades en Amsterdam i La Haia, cosa que no ha pogut ser documentada, però el seu estil madur mostra, en efecte, influències dels bodegonistes holandesos. Podria haver contret matrimoni a Anvers el 31 de maig de 1639 amb Hendrick Joosen i l'última de les seves pintures signades, actualment perduda, estaria datada el 1657. Tot i que manca documentació més precisa, el període d'activitat probable, en el qual queden compreses les seves obres signades, aniria de 1607 a 1621.
Meticulosa en el detall, Peeters va incloure petits autoretrats en miniatura en els reflexos de les copes d'alguns dels seus bodegons. També era molt hàbil a l'hora de distingir textures. Alguns autors apunten en les seves pintures simbolismes religiosos, singularment al Bodegó amb un peix i un gat (Museu Nacional de Dones Artistes), en el qual el peix, símbol de Crist, estaria col·locat en la posició d'una creu.
Clara Peeters apareix citada per Wendy Wasserstein en The Heidi Chronicles, on l'escriptora nord-americana afirma en la seva primera escena que l'obra de Peeters va ser infravalorada a causa del seu sexe.
Consta que l'any 1925 a la galeria El Camarín de Barcelona es va exposar obra seva, procedent d'una col·lecció particular.
El Museu del Prado compta amb quatre dels seus bodegons, procedents de la col·lecció reial; tres d'aquests bodegons són signats el 1611. A més, la tardor de 2016 li va dedicar una exposició monogràfica retrospectiva, la primera del museu mai dedicada a una dona. També conserven obra de Clara Peeters el Rijksmuseum, el Museu Reial de Belles Arts d'Antwerp, el Museu Mayer van den Bergh d'Anvers, el Kröller-Müller Museum d'Otterlo, l'Ashmolean Museum d'Oxford, l'Staatliche Kunsthalle Karlsruhe, el Mauritshuis i diverses col·leccions privades. Als Estats Units, tenen obra seva el Museu Nacional de Dones Artistes i el Metropolitan Museum of Art de Nova York, la National Gallery of Art de Washington, el Museu de Belles Arts de Houston i el Museu d'Art del Comtat de Los Angeles, entre d'altres.

## Referències

* ↑ No es coneix l'any de la seva mort.
* ↑ Vlieghe, pp. 343-344.
* ↑ Vlieghe, p. 461, nota 62, considera improbable la identificació de la pintora amb la nena batejada amb aquest nom el 1594 i, per tant, la precocitat indicada, defensada per P. Hibbs Decoteau en la primera monografia dedicada a la pintora: Clara Peeters 1594-ca. 1640 and the Development of Still-Life Painting in Northern Europe, Lingen, 1992.
* 1 2 Frigeri, Flavia. Mujeres artistas (en castellà). Barcelona: Blume, 2019, p. 16. ISBN 9788417492908.
* ↑ «Clara Peeters» (en neerlandès). RKD. [Consulta: 17 abril 2016].
* ↑ "Peeters, Clara" en Gaze, Delia, ed. Dictionary of Women Artists. 2 vols. Chicago: Fitzroy Dearborn, 1997, 1081.
* ↑ Repertori de catàlegs d'exposicions d'art a Catalunya (fins a l'any 1938). Institut d'Estudis Catalans, Memòries de la Secció Històrico-Arqueològica, LIX, 2002, p. 141. ISBN 84-7283-661-4.
* ↑ Gómez Melenchón, Isabel «Una dona al Prado». Cultura(s) La Vanguardia, 08-10-2016, pàg. 12-13.
* ↑ «Still Life with Fish, Sea Food and Flowers, Clara Peeters, c. 1612 - c. 1615» (en anglès). Rijksmuseum. [Consulta: 1r març 2021].
* ↑ «Royal Museum of Fine Arts Antwerp | Baroque in the Southern Netherlands | An online museum». [Consulta: 1r març 2021].
* ↑ «Museum Mayer van den Bergh Online Catalogue | Details». [Consulta: 3 març 2021].
* ↑ «Museum Mayer van den Bergh Online Catalogue | Details». [Consulta: 3 març 2021].
* ↑ «Collectie Nederland: Musea, Monumenten en Archeologie». [Consulta: 3 març 2021].
* ↑ «Ashmolean». [Consulta: 3 març 2021].
* ↑ «Stilleben mit Blumen und Goldpokalen - Clara Peeters (1612)» (en alemany). [Consulta: 3 març 2021].
* ↑ «Clara Peeters, Stilleven met kazen, amandelen en krakelingen, c. 1615» (en neerlandès). [Consulta: 3 març 2021].
* ↑ «Still Life of Fish and Cat | Artwork» (en anglès americà). National Museum of Women in the Arts. [Consulta: 1r març 2021].
* ↑ «A Bouquet of Flowers ca. 1612» (en anglès). The Metropolitan Museum of Art. [Consulta: 3 març 2021].
* ↑ «Still Life with Flowers Surrounded by Insects and a Snail». [Consulta: 3 març 2021].
* ↑ «Still-Life Smorgasbord» (en anglès). [Consulta: 3 març 2021].
* ↑ «Still Life with Cheeses, Artichoke, and Cherries | LACMA Collections». Museu d'Art del Comtat de Los Angeles. [Consulta: 1r març 2021].

## Enllaços externs

* Biografia a la Enciclopedia online del Museo del Prado.
* Artcyclopedia
* Exposició al Museo del Prado.
* Europeana